**Informatīvais ziņojums “Par skolotāju sagatavošanas programmas atbalstu”**

Informatīvais ziņojums “Par skolotāju sagatavošanas programmas atbalstu” ir sagatavots pēc Izglītības un zinātnes ministrijas (turpmāk – ministrija) iniciatīvas, pamatojoties uz Ministru kabineta 2009. gada 7. aprīļa noteikumu Nr. 300 “Ministru kabineta kārtības rullis” 58. punktu.

Informatīvā ziņojuma mērķis ir informēt valdību par aktuālo situāciju ar skolotāju sagatavošanas programmām un Ministru kabinetam uzdot uzdevumu ministrijai izvērtēt iespēju veikt publiskā iepirkuma procedūru par skolotāju sagatavošanu.

Ministru kabineta atbalstītas pedagogu atalgojuma reformas, kā arī ministrijas iesāktās reformas skolu tīkla sakārtošanā ir galvenie pasākumi, kas ilgtermiņā nodrošinās kvalitatīvus pedagogus izglītības iestādēm.

Savukārt īstermiņā līdz šīm šo uzdevumu daļēji pildīja pedagogu sagatavošanas programma *Iespējamā misija*, kuru jau 10 gadus Latvijā nodrošina nodibinājums „Iespējamā misija” (turpmāk – Nodibinājums).

Šobrīd Latvijas izglītības sistēmā ir vērojams ievērojams dabaszinātņu un valodu skolotāju trūkums. Arvien samazinās šo nozaru absolventu skaits, kuri pēc studijām izvēlas veidot karjeru pedagoģijas jomā, tāpēc ir nepieciešams meklēt alternatīvas, lai piesaistītu talantīgus, motivētus profesionāļus izglītības jomai. *Iespējamā misija* piedāvā praksē balstītu, ar skolotāja darbu apvienojamu mācību programmu, kas ļauj dažādu nozaru profesionāļiem, piemēra, inženieriem, ķīmiķiem, žurnālistiem ar *Iespējamās misijas* atbalstu kļūt par skolotājiem.

Nodibinājums savas darbības laikā ir pierādījis spēju sagatavot izcilus skolotājus, lielu akcentu liekot tieši uz STEM priekšmetu skolotāju sagatavošanu, kuri šobrīd sastāda 38% no Nodibinājuma absolventiem. Vairāk nekā 30% Nodibinājuma skolotāju ir vīrieši, kuru vidējais skaits valstī ir ap 20% (pēc OECD 80% skolotāju Latvijā ir sievietes). Šajos 10 darbības gados Nodibinājums ir sagatavojusi 61 jaunos STEM skolotājus, kuru vidū ir 21 fizikas skolotājs un 19 matemātikas skolotāji. Nodibinājums līdz šim ir bijis 102 Latvijas skolās, izglītojot vairāk kā 47 000 Latvijas skolēnus. Nodibinājuma absolventi šobrīd turpina popularizēt STEM mācību priekšmetu nozīmi bērnu un jauniešu vidū, veidojot un vadot tādas iniciatīvas kā Laboratorium, E-Twinning Latvia, macibuvideo.lv, FIZMIX, u.c.

Nodibinājums izveidots 2008. gadā ar mērķi nodrošināt kvalitatīvu izglītību katram bērnam Latvijā. Divu gadu programmā Nodibinājums sagatavo un atbalsta augstskolu absolventus un pedagogus darbam skolās un palīdz attīstīt līderības potenciālu, jo kvalitatīvas izglītības pamats ir izcili skolotāji. Visi dalībnieki, pirms darba uzsākšanas skolā, piedalās Vasaras akadēmijā, kur intensīvā sešu nedēļu programmā apgūst zināšanas un prasmes pedagoģijā. Divu gadu garumā Nodibinājums nodrošina dalībniekiem individuālu kuratoru atbalstu un turpina regulārās mācības, lai palīdzētu viņiem kļūt par lieliskiem skolotājiem un veidot skolēnu virzītu mācību procesu klasē.

Nodibinājuma dibinātāji ir Ideju partneru fonds, AS Swedbank un SIA Lattelecom, bet programmu atbalsta vēl daudzi uzņēmumi un privātpersonas (pilns atbalstītāju saraksts ir redzams www.iespejamamisija.lv). Nodibinājums šo 10 gadu laikā ir kļuvis par ietekmīgu spēlētāju Latvijas izglītības sektorā, jo tā dalībnieku un absolventu viedokli novērtē gan valsts pārvalde, gan mediji, gan profesionāļi un vecāki. Vairāk kā 70% absolventu turpina darbu izglītības jomā, gan kā skolotāji, gan skolu vadītāji (7 direktori) un vadības komandas biedri, ir izveidotas 2 skolas un vairākas organizācijas, daļa no absolventiem ir iesaistīti Valsts izglītības satura centrs (VISC) īstenotajā projektā “Kompetenču pieeja mācību saturā”.

2013. gadā Nodibinājums saņēma Ministru Kabineta balvu par ieguldījumu Latvijas attīstībā, nostiprinot izglītību kā vērtību un veicinot skolēnu motivāciju mācīties. 2014. gada maijā Nodibinājums tika nominēts Amerikas Tirdzniecības Palātas Latvijā balvai «Ieguldījums iedzīvotāju ilgtspējīgā attīstībā» kategorijā “Par izcilu ieguldījumu izglītībā”. 2018. gadā Nodibinājums saņēma Eiropas Parlamenta (EP) Eiropas Pilsoņu balvu. Eiropas Pilsoņu balva ir Eiropas mēroga apbalvojums, ko Eiropas Parlaments ik gadu piešķir personām, grupām vai organizācijām par izciliem sasniegumiem un ieguldījumu, veicinot Eiropas savienības (turpmāk - ES) iedzīvotāju savstarpējo sapratni un saliedētību, sekmējot pārrobežu sadarbību ES ietvaros, kas stiprina Eiropas garu. Balvu piešķir arī par ikdienas darbību, kas apliecina un sabiedrībā nostiprina ES Pamattiesību hartā paustās kopējās vērtības – cilvēka cieņu, brīvību, vienlīdzību un solidaritāti. Nodibinājums ir daļa no Teach For All tīkla, kas apvieno neatkarīgas organizācijas 45 valstīs. Gandrīz visās Eiropas valstīs, tostarp Igaunijā, programmas tiek līdzfinansētas no publiskā sektora, veicot valsts pasūtījumu konkrētu skolotāju piesaistē, atbalstot mācību programmu izmaksas tiešā veidā vai arī caur partneru augstskolām. Sadarbība starp publisko un privāto sektoru nepieciešama arī Latvijā, kas tādējādi sniegtu iespēju labāk plānot programmas darbību ilgtermiņā un ļautu atbalstīt vairāk jaunu skolotāju nonākšanu skolās.

Ņemot vērā izmaiņas nodokļu politikā un nespēju vienlīdz veiksmīgi piesaistīt korporatīvo un privātā sektora finansējumu, kas pēc izmaiņām nodokļu reformā ir kļuvis krietni mazāks, šīs programmas īstenošana turpmāk pēc iepriekšējā finansēšanas modeļa nav iespējama un attiecīgi Latvijas skolām īstermiņā netiks nodrošināta daļa no nepieciešamiem skolotājiem.

Tādēļ ir nepieciešams valsts atbalsts, lai īstermiņā palielinātu sagatavojamo pedagogu skaitu, kas iegūstot kvalifikāciju uzsāk darba gaitas izglītības iestādē.

Saskaņā ar prognozi par Ministrijas administrēto budžeta programmu izpildi, uz 2018. gada beigām ir sagaidāms līdzekļu pārpalikums budžeta programmā 12.00.00 „Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai”, kas ministrijas ieskatā būtu novirzāms pedagogu sagatavošanas programmu atbalstam.

Ievērojot minēto, ministrija ir sagatavojusi Ministru kabineta protokollēmuma projektu, kurš paredz uzdevumu Izglītības un zinātnes ministrijai izvērtēt iespēju **s**niegt atbalstu skolotāju programmu sagatavošanā.

Iesniedzējs:

Izglītības un zinātnes ministrs Kārlis Šadurskis

Vīza:

Valsts sekretāre L. Lejiņa

K. Zommere-Rotčenkova, 67047849

kristine.zommere-rotcenkova@izm.gov.lv